આજકાલ બાળકોના મોબાઇલ ફોન તરફનાં આકર્ષણોએ દંપતીઓને નવેસરથી ફરિયાદી બનાવ્યા છે. અગાઉ ટેલિવિઝન જોવા સામે પણ આ વાલીઓએ ઊહાપોહ મચાવ્યો હતો. બાળકોની તો એક સામાન્ય દલીલ છે કે અમે કંઈ શીખીને આવ્યાં નથી, જે કંઈ શીખ્યા તે અહીંથી જ અને મુખ્યત્વે તો અમારી આસપાસના આપ સહુ પાસેથી જ શીખ્યા છીએ. આ દુનિયામાં બાળકો પાસે કોઈ એડવોકેટ નથી કે તર્ક પછી તર્ક લડાવી શકે. જે દંપતીઓ પાસે મોબાઇલ ફોન નથી તેઓની સંખ્યા આપણા દેશમાં હજુ પણ લાખો-કરોડોની છે. તેઓનાં સંતાનોએ કદી આ ફોન માટે જિદ કરી નથી, કારણ કે તે જાણતાં જ નથી કે આ જાદુઈ યંત્ર શું છે?